b"\n_START_ARTICLE_\nMartinianus\n_START_SECTION_\nBakgrunn\n_START_PARAGRAPH_\nF\xc3\xa5 detaljer eksisterer om Martinianus' liv. Han var magister officiorum ved keiser Licinius' hoff, som var en av de fremste administrative posisjonene._NEWLINE_I 324, da den andre innbyrdeskrigen mellom Licinius og hans medkeiser og svoger Konstantin var p\xc3\xa5 sitt heftigste, var situasjonen for Licinius ikke s\xc3\xa6rlig oppl\xc3\xb8ftende.Tidligere p\xc3\xa5 \xc3\xa5ret hadde han utnevnt en av sine generaler, Valerius Valens, til medkeiser i sin f\xc3\xb8rste innbyrdeskrig mot Konstantin. Etter tre m\xc3\xa5neder ble han tvunget til \xc3\xa5 henrette Valens som f\xc3\xb8lge og en av betingelsene etter et milit\xc3\xa6rt nederlag mot Konstantin.  Etter Licinius' knusende nederlag i slaget ved Adrianople den 3. juli 324, inns\xc3\xa5 antagelig Licinius manglet den st\xc3\xb8tte fra en nestkommanderende som Konstantin hadde i sin eldste s\xc3\xb8nn Crispus. Licinius utnevnte Martinianus en tid etter slaget ved Adrianople, selv om han ikke var en slektning, som augustus (keiser) for \xc3\xa5 utjevne denne mangelen.\n_START_SECTION_\nMilit\xc3\xa6r aktivitet\n_START_PARAGRAPH_\nI kj\xc3\xb8lvannet av nederlaget ved Adrianople, sendte Licinius sin nyutnevnte medkeiser Martinianus med en h\xc3\xa6r forsterket med vestgotiske leiesoldater til Lampsacus (gresk: \xce\x9b\xce\xac\xce\xbc\xcf\x88\xce\xb1\xce\xba\xce\xbf\xcf\x82, Lampsakos) p\xc3\xa5 den asiatiske kysten av Hellespont for \xc3\xa5 forhindre Konstantin \xc3\xa5 benytte sin fl\xc3\xa5te til \xc3\xa5 krysse fra Trakia i Europa og inn i Mysia og Bitynia i Anatolia. Et sj\xc3\xb8slag i Hellespont f\xc3\xb8rte til at Licinius' fl\xc3\xa5te ble \xc3\xb8delagt av Konstantins s\xc3\xb8nn Crispus._NEWLINE_Som f\xc3\xb8lge av dette nederlaget trakk Licinius tilbake sine styrker fra Byzantium, som var beleiret av Konstantin, og til Khalkedon ved den asiatiske kysten av Bosporos. Konstantin krysset da Bosporos til Anatolia ved hjelp av en flotilje av lette transportfart\xc3\xb8yer han hadde f\xc3\xa5tt bygget uavhengig fra sin hovedfl\xc3\xa5te ved Hellespont for \xc3\xa5 kunne unnvike h\xc3\xa6ren til Martinianus. Licinius tilbakekalte Martinianus fra Lampsacus for \xc3\xa5 styrke hans hovedh\xc3\xa6r. Det er ikke klart om Martinianus' styrker faktisk n\xc3\xa5dde fram til Licinius f\xc3\xb8r den 18. september da Licinius ble beseiret for siste gang i slaget ved Chrysopolis.\n_START_SECTION_\nD\xc3\xb8d\n_START_PARAGRAPH_\nDa Flavia Julia Konstantia, s\xc3\xb8ster av Konstantin og hustru av Licinius, tryglet for at de ikke m\xc3\xa5tte henrettes, ble b\xc3\xa5de Licinius og Martinianus spart av Konstantin. Licinius ble holdt fengslet i Thessaloniki og Martinianus i Kappadokia. Konstantin kom dog p\xc3\xa5 \xc3\xa5 angre dette lettsinnet, og fikk Licinius hengt sammen med sin s\xc3\xb8nn (og Konstantins nev\xc3\xb8). Det samme skjedde med Martinianus, han ble henrettet antagelig en gang p\xc3\xa5 v\xc3\xa5ren 325 i Kappadokia."